**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z. predkladá na rokovanie Národnej rady Slovenskej republiky skupina poslancov Národnej rady Slovenskej republiky.

Navrhovanou novelou zákona o verejnom obstarávaní sa navrhuje upraviť jednu z podmienok osobného postavenia pri verejnom obstarávaní. Účelom návrhu novely zákona o verejnom obstarávaní je zamedziť účasti na verejnom obstarávaní osobám, ktoré spáchali trestné činy uvedené § 32 ods. 1 písm. a) zákona o verejnom obstarávaní. Oproti platnej právnej úprave sa v tejto súvislosti navrhuje, aby na doloženie splnenia podmienky bezúhonnosti uchádzač alebo záujemca predložil **odpis z registra trestov**. Pri posudzovaní splnenia podmienok osobného postavenia vo verejnom obstarávaní tak bude možné odhaliť aj uchádzačov alebo záujemcov, ktorí súdne konanie ukončili dohodou o vine a treste (figurujú v odpise z registra trestov).

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona nebude mať negatívny vplyv na verejné financie. Návrh zákona nebude mať vplyv na podnikateľské prostredie, životné prostredie, nepredpokladá sa negatívny vplyv na informatizáciu spoločnosti a sociálny vplyv.

1. **Osobitná časť**

**K Čl. I**

**K bodu 1**

Úprava ustanovenia § 32 ods. 2 písm. a) ustanovuje povinnosť uchádzačom a záujemcov vo verejnom obstarávaní predložiť na splnenie podmienky bezúhonnosti namiesto výpisu, odpis z registru trestov.

**K bodu 2**

Z hľadiska právnej istoty sa navrhuje upraviť prechodné ustanovenia k navrhovanej právnej úprave tak, aby v konaní, ktoré už bolo začaté sa posudzovala dotknutá podmienka osobného postavenia podľa § 32 ods. 1 písm. a) podľa doterajších právnych predpisov.

**K Čl. II**

Navrhuje sa nadobudnutie účinnosti novely zákona.